Document ID: 32012D0254

KOMISIJOS SPRENDIMAS
2012 m. gegužės 10 d.
dėl dichlorvoso, skirto naudoti 18-to tipo produktuose, neįtraukimo į Europos Parlamento ir Tarybos direktyvos 98/8/EB dėl biocidinių produktų pateikimo į rinką I, IA arba IB priedą
(pranešta dokumentu Nr. C(2012) 3016)
(Tekstas svarbus EEE)
(2012/254/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 1998 m. vasario 16 d. Europos Parlamento ir Tarybos direktyvą 98/8/EB dėl biocidinių produktų pateikimo į rinką (1), ypač į jos 16 straipsnio 2 dalies antrą pastraipą,
kadangi:
(1)
2007 m. gruodžio 4 d. Komisijos reglamente (EB) Nr. 1451/2007 dėl Europos Parlamento ir Tarybos direktyvos 98/8/EB dėl biocidinių produktų pateikimo į rinką 16 straipsnio 2 dalyje nurodytos 10 metų programos antrojo etapo (2) yra nustatytas veikliųjų medžiagų, kurias reikia įvertinti siekiant nuspręsti, ar jas reikia įrašyti į Direktyvos 98/8/EB I, IA arba IB priedą, sąrašas. Tame sąraše yra dichlorvosas;
(2)
vadovaujantis Reglamentu (EB) Nr. 1451/2007, pagal Direktyvos 98/8/EB 11 straipsnio 2 dalį buvo įvertinta, ar dichlorvosą (CAS Nr. 62-73-7, EB Nr. 200-547-7) galima naudoti 18-to tipo produktams (insekticidams, akaricidams ir kitų nariuotakojų kontrolės produktams), apibrėžtiems tos direktyvos V priede, gaminti;
(3)
Italija buvo paskirta už ataskaitos rengimą atsakinga valstybe nare ir 2007 m. lapkričio 20 d. Komisijai pateikė kompetentingos institucijos ataskaitą ir rekomendaciją, kaip numatyta Reglamento (EB) Nr. 1451/2007 14 straipsnio 4 ir 6 dalyse;
(4)
valstybės narės ir Komisija peržiūrėjo kompetentingos institucijos ataskaitą. Vadovaudamasis Reglamento (EB) Nr. 1451/2007 15 straipsnio 4 dalimi, 2011 m. gruodžio 9 d. Biocidinių produktų nuolatinis komitetas peržiūros išvadas įtraukė į vertinimo ataskaitą;
(5)
remiantis atliktais vertinimais galima daryti išvadą, kad biocidiniai produktai, kurie naudojami kaip insekticidai, akaricidai ir kitų nariuotakojų kontrolės produktai ir kurių sudėtyje yra dichlorvoso, turėtų atitikti Direktyvos 98/8/EB 5 straipsnio reikalavimus. Atliekant rizikos žmonių sveikatai ir rizikos aplinkai vertinimą išanalizavus tam tikrus scenarijus paaiškėjo, kad gali kilti nepriimtina rizika. Todėl dichlorvoso, skirto naudoti 18-to tipo produktams gaminti, negalima įtraukti į Direktyvos 98/8/EB I, IA arba IB priedą;
(6)
siekiant teisinio aiškumo, turėtų būti nustatyta data, nuo kurios 18-to tipo biocidiniai produktai, kurių sudėtyje yra dichlorvoso, būtų nebeteikiami rinkai, atsižvelgiant tiek į neleistiną šių produktų poveikį, tiek į teisėtus šių produktų gamintojų lūkesčius;
(7)
šiame sprendime numatytos priemonės atitinka Biocidinių produktų nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Dichlorvosas (CAS Nr. 62-73-7, EB Nr. 200-547-7), skirtas naudoti 18-to tipo produktams gaminti, į Direktyvos 98/8/EB I, IA arba IB priedą neįtraukiamas.
2 straipsnis
Taikant Reglamento (EB) Nr. 1451/2007 4 straipsnio 2 dalį 18-to tipo biocidiniai produktai, kuriuose yra dichlorvoso, rinkai neteikiami nuo 2012 m. lapkričio 1 d.
3 straipsnis
Šis sprendimas skirtas valstybėms narėms.
Priimta Briuselyje 2012 m. gegužės 10 d.

Labels: 3
6